Amper ŉ miljoen op Durban se strande vir NuwejaarDie foto is op Nuwejaarsdag geneem. Foto: Netcare 911 Meer as 800 000 mense het oor die Nuwejaarsnaweek Durban se strande besoek. Mandla Nsele, woordvoerder van die eThekwini-metro, het gesê lewensredders en wetstoepassingsbeamptes moes bontstaan om seker te maak wet en orde word gehandhaaf. Volgens Nsele is meer as 500 mense vir verskeie kwale behandel, waaronder bloublasie-steke en snywonde. Lewensredders moes 186 mense uit die water red. ŉ 34-jarige man het Saterdag by Mnini-strand verdrink. Dit is nie ŉ swemstrand nie en geen lewensredders is daar aan diens nie. Volgens Nsele het 424 kinders van hul ouers geskei geraak, maar die meeste van hulle is reeds met hul gesinne herenig. Drie kinders is nog nie met hul ouers herenig nie. Die owerhede het 37 444 identifikasiebandjies oor drie dae uitgereik. Nsele het gesê 33 mense is op die strande in hegtenis geneem vir verskeie oortredings, insluitend teistering, die gebruik van alkohol en diefstal. “ŉ Geskatte 306 ton vullis is oor die langnaweek op die strande bymekaargemaak,” het Nsele gesê. Foto: Netcare 911